सुमी की हर इच्छा उसके कहने से पहले पूरी करने वाला देव अब उसे तकलीफ देने लगा है
“अब हमारी शादी होने का तो सवाल ही नहीं उठता। तुम मुझे लाख इस बात के लिए मनाने की कोशिश करो, तर्क दो, पर मैं नहीं मानूंगी।”
कार का दरवाजा खोलकर देव ने सुमी को अंदर बैठाया और फिर डिक्की खोल कर व्हीलचेयर को उसमें रखा। जैसे ही वह कार में बैठा सुमी ने उसे प्यार भरी नजरों से देखते हुए कहा, “तुम्हारी तरह तुम्हारी कार भी हमेशा महकती रहती है। एक खुशबू इसमें से भी आती है। वनीला की खुशबू और तुम्हारे परफ्यूम का भीनापन, दोनों मुझे नशे में डुबोने लगते हैं।”
“और तुमने मुझे जो अपने प्यार के नशे में डुबो रखा है, उसका क्या? मैं तेरे प्यार में पागल…” देव गुनगुनाया।
“पागल तो हो, तभी तो इस हालत में भी…”
उसकी बात पूरी होती उससे पहले ही देव बोला, “तो बताओ मल्लिका आजम, आज बंदे के लिए क्या आदेश है।” जैसे ही रेड लाइट हुई, देव ने उसके गाल चूमते हुए कहा।
“आज यह मल्लिका अपने राजा को हुक्म देती है कि वह पहले उसे उसका इंजेक्शन लगवाने डॉक्टर के पास ले जाए और फिर उसके बाद कोई रोमांटिक फिल्म दिखाने ले जाए,” सुमी हंसते हुए बोली।
“आपकी हर इच्छा को पूरा किया जाएगा महारानी,” देव ने उसके हाथ को सहलाया।
“मैं जानती हूं, तुम मेरी इच्छाएं पूरी करने के लिए कुछ भी कर सकते हो। मेरी इस हालत के बाद भी तुमने मेरे सपनों को टूटने नहीं दिया, बल्कि टूट गए सपनों के एक-एक टुकड़े को संजो कर उन्हें वापस एक खूबसूरत आकार दे देते हो। आखिर कब तक इन टुकड़ों को संभालते, उन्हें फिर से उनकी जगह पर लगाने की कोशिश करते रहोगे?,” सुमी भावुक हो गई।
“जानते हो देव, तुम मेरे लिए किसी ड्रीम कैचर से कम नहीं हो। लोग तो बच्चों को नजर से बचाने के लिए ड्रीम कैचर को उनके बिस्तर के ऊपर टांगते हैं। मेरी जिंदगी में तुम वैसे ही ड्रीम कैचर हो जो मुझे हर दुख, हर परेशानी से बचाने में खुद के सपनों, अरमानों और खुशियों को दांव पर लगा रहा है।
मुझे किसी की नजर न लगे, इसलिए नजर का टीका बन हमेशा साए की तरह मेरे साथ रहते हो। मेरे सपनों को अपने हाथों में संभाल उन्हें पूरा करने की जिम्मेदारी क्यों तुमने अपने ऊपर ले ली है देव? ड्रीम कैचर के घेरे की तरह तुम भी मेरे आसपास एक सुरक्षा चक्र बनाए रहते हो। छोड़ क्यों नहीं देते मुझे? आखिर मुझे संभालना तुम्हारी जिम्मेदारी तो नहीं है।”
“तुम बहुत भावुक हो रही हो सुमी। प्यार का मतलब क्या होता है, साथी को संभालना, उसका हर दुख में साथ देना। मैं बस वही कर रहा हूं।”
“मैं जानती हूं कि मेरे एक्सीडेंट के बाद मुझे खुश रखने और मेरे हर सपने को पूरा करना ही तुमने अपने जीवन का उद्देश्य बना लिया है। पर देव, मैं अब एक बोझ के सिवाय और कुछ नहीं हूं। हमारे प्यार की खातिर आखिर कब तक तुम मेरा बोझ उठाते रहोगे?
मुझे छोड़ एक नई दुनिया क्यों नहीं बसा लेते हो? तुम्हारे घरवाले भी इस बात से कितने निराश हो गए हैं। अब हमारी शादी होने का तो सवाल ही नहीं उठता। तुम मुझे लाख इस बात के लिए मनाने की कोशिश करो, तर्क दो, पर मैं नहीं मानूंगी।”
“सुमी, अगर शादी के बाद यह हादसा होता तो क्या मैं तुम्हें छोड़ देता? अगर मेरे साथ कुछ अनहोनी घट जाती तो क्या तुम मुझे छोड़ देतीं?”
“अच्छा ही हुआ जो शादी से पहले यह हादसा हो गया, वरना सारी जिंदगी मैं इसी गिल्ट में जीती रहती कि तुम पर बोझ हूं। मैंने तुम्हारी खुशियों पर ग्रहण लगा दिया है। प्लीज, देव, छोड़ दो मुझे।”
“बस बहुत हुआ। मूड खराब मत करो यार। रोमांटिक फिल्म देखने जाना है न?”
“स्वीकार क्यों नहीं लेते कि मेरा जीवन अब एक बोझ है। मत लो अपने कंधों पर इतना भार। तुम्हें भी जीने का हक है। प्यार है, रहेगा हमेशा।”
“जब तक तुम्हारे एक-एक सपने को पूरा न कर दूं, मैं साथ नहीं छोड़ूंगा। सुमी, मैं चाहता हूं कि आगे हम इस बारे में कोई बात न करें। प्यार है और रहेगा तो उस प्यार का साथ छोड़ देने की बात कर मेरे प्यार का अपमान और मेरी भावनाओं का मजाक मत उड़ाओ। जिंदगी चाहे जैसे बीते, पर बीतेगी तुम्हारे साथ ही। अभी समय है। सवा ही बजा है और डॉक्टर से दो बजे मिलना है। कुछ खा लेते हैं किसी रेस्तरां में।”
“रहने दो न देव। फिर मुझे व्हीलचेयर पर बैठाओगे। कहीं भी जाऊं लोग मुझे अजीब नजरों से देखते हैं। तुमको जैसे देखते हैं लगता है कि तरस खा रहे हैं तुम पर। मुझे नहीं खाना कुछ। चलो न क्लीनिक में जाकर थोड़ा इंतजार कर लेंगे।”
“मुझे कोई फर्क नहीं पड़ता कि लोग मुझे देखकर क्या सोचते हैं। और सुमी, तुम्हें भी इस तरह की बातें मन में लाकर खुद को कमतर या हीन नहीं महसूस कराना चाहिए। तुम कितनी काबिल पेंटर हो, क्या नहीं जानतीं। अपनी काबीलियत पर भरोसा रखो, कमियों पर ध्यान मत दो।
जीवन में कब कौन-सा उतार-चढ़ाव आ जाए, किसको पता होता है। तुम्हें वापस अपने पैरों पर खड़े होना है, मेरे साथ मिलकर जिंदगी की खूबसूरती को महसूस करना है। इसलिए अपने को बोझ मानना बंद करो। तुम्हें रेस्तरां में नहीं जाना है तो कोई बात नहीं, मैं बर्गर पैक करा कर ले आता हूं। मजे से कार में बैठकर खाएंगे और रोमांटिक गाने सुनेंगे,” देव बोला।
‘तुम्हें कैसे समझाऊं देव कि मैं अब कभी नहीं चल पाऊंगी। तुम चाहे जितना मेरा साथ दो, लेकिन मैं ही अब कुछ ऐसा करूंगी कि तुम मेरा साथ छोड़ दो।’ कार में बैठे-बैठे वह जाते हुए देव को देख सोच रही थी।
सुमी आजकल बस यही सोचती रहती है कि कैसे देव को अपनी जिंदगी से दूर करे। वह है कि हठ करके बैठा है कि चाहे सुमी शादी न करे, लेकिन वह फिर भी उसका ख्याल रखेगा।
क्लीनिक आने पर देव व्हीलचेयर पर उसे बैठाने लगा तो वह बोली, “प्यार अपनी जगह है, पर जिंदगी की सच्चाई अपनी जगह। प्रैक्टिकल नहीं है तुम्हारी सोच देव। पूरी उम्र पड़ी है अभी तुम्हारी। आखिर कब तक यूं ही मुझे व्हीलचेयर पर बैठाकर उसे धकेलते रहोगे?”
“सारी जिंदगी,” क्लीनिक के अंदर ले जाते हुए देव बोला।
“मत बनो मेरे ड्रीम कैचर प्लीज,” वह बुदबुदाई।
“मिस पारीख, इंजेक्शन से काफी फर्क पड़ा है। आप अपनी टांगों को थोड़ी-थोड़ी देर बाद हिलाने की कोशिश करिए। उनमें जुंबिश होने लगेगी धीरे-धीरे। रेगुलर मसाज और खुश रहना सबसे बड़ी थेरेपी है। आप जल्दी ठीक हो जाएंगी,” डॉक्टर ने इंजेक्शन लगाते हुए कहा।
“झूठी तसल्ली मत दीजिए डॉक्टर। आप भी जानते हैं कि इन बेजान टांगों में अब हरकत नहीं होगी,” सुमी ने कंपकंपाते स्वर में कहा।
“यू नेवर नो। मिरेकल्स हो जाते हैं।” डॉक्टर ने उसके कंधे थपथपाए।
“और मैं मिरेकल करके रहूंगा,” देव की आवाज में एक अजीब सी दृढ़ता थी।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें